Document ID: /roh_data/filtered/fineweb-2-filterrobots_roh.jsonl.gz/73220

La carriera dal skiunz Daniele Sette da San Murezzan è unica. Blers onns ha il skiunz da 31 onns fatg bler sulet. El era atlet, trenader, um da service e magari er expert da communicaziun e marketing per finanziar ses sport. Pir en la vegliadetgna da 28 onns ha la federaziun svizra da skis, Swiss Ski, prendì il skiunz da San Murezzan en il cader C. Quatter onns era el uss part da quest cader. Las prestaziuns sportivas durant l’enviern passà eran dentant massa flaivlas, uschia che Swiss Ski ha bittà a Daniele Sette or dal cader.
Nov cumenzament al vegl lieu
Enstagl da terminar sia carriera ha Daniele Sette decis: uss pir da dretg. El n'ha anc betg pudì mussar quai ch’el è bun da prestar, perquai era per el dalunga cler ch’el emprova da sa preparar e da sa recumandar per cursas da la cuppa mundiala sco part dad in team privat. Sco gia avant che Daniele Sette è vegni promovì en il cader C da Swiss Ski è el sa collià cun la squadra Global Racing Team. Ina squadra ch’è vegnida fundada avant in decenni bel ed aposta per atletas ed atlets che n’ha survegnan betg in status da cader naziunal. L’equipa porscha da cundiziuns da trenament professiunalas ed offra tut quai ch'ins dovra per far sport da skis sin livel professiunal.
I tutga tar ina carriera da skis che betg tut va adina perfetg e che i dat fasas pli difficilas
Finanziar sez la stagiun
Ina da las consequenzas da betg pli esser part dad in cader da Swiss Ski è sa chapescha er che Daniele Sette ha da finanziar uss sia stagiun sulet. Ensemen cun ses sponsurs ha el dentant buns partenaris che vegnan a sustegnair el er en il futur. Impurtant resta vinavant da sa preparar bain sin il proxim enviern e dad ir vinavant a la partenza da cursas da la cuppa mundiala da skis.